கண்டவர்கள் கேட்டவர்கள் எல்லாம், இந்த உத்தமி கல்வியிற் கலைமாதோ! கற்பினில் அருந்ததியோ! கருணையில் பார்வதியோ! பரிசுத்தத்திற் பவானியோ! என்று அதிசயிக்கும்படி விவேகமும், இரக்கமும், கசியும் உள்ளவளாயிருக்கவேண்டும். பெற்ற பிதா முதலானவர்கள் தங்கள் பெண்ணைப் பார்க்கும்படி பெண்வாழும் ஊருக்கு வந்தால், திடீரென்று அந்த வீட்டிற்குள்ளே நுழையாமல், பெண்ணின் நடத்தையை அண்டை அயலில் விசாரிக்க வேண்டும். விசாரிக்கும் அளவில், 'அது கெட்டது மூதேவி1 அவள் ஆருக்கும் அடங்காள்! ஒருவர் பேச்சுங் கேளாள்! தான் பிடித்த முயலுக்கு மூன்றே காலென்று சாதிக்கிறவள்! அவள் எல்லாருடனும் வில்லங்கமாக வல்லிடி வழக்குத் தொடுக்கின்ற ஜகஜண்டி! அவள் மூன்று லோகமும் பூசைகொண்ட முழுச்சாமியார்! அவள் மானிடவடிவு எடுத்துவந்த யமராட்சசி! அவள் கொண்டவனைத் துரும்பளவாவது மதியாள்! கொஞ்சநாளில் அவன் கழுத்துக்கே கயிறு கொண்டு வருவாள்! அந்தக் கரிகாலி முகத்தில் விழித்தாலும் கஞ்சி கிடைக்காது; அவள் அரைநொடியில் குடும்பத்தைக் கலைத்துக் குடுவை வேறாக்குவாள். அவள் வெல்லச்சதுரி; வல்லாளகண்டி; அவள் எல்லாருடைய தலைப்பாகையையும் தாழ இறக்கி வைப்பாள்; அந்தக் கொள்ளையை என்னென்று சொல்லுகிறது! எண்ணத்தொலையாது; ஏடிடங்கொள்ளாது; ஐயோ! தர்ம தேவதை போலிருக்கிற நீங்கள் ஜன்மாந்திரத்தில் என்ன பாவம் செய்தீர்களோ! இந்தச் சண்டாளி வந்து உங்கள் வயிற்றில் பெண்ணாகப் பிறந்தாளே! செத்தாலும் தோஷம் இல்லை! இவள் பெற்றார் பிறந்தார் பெயரையும் கெடுக்கவந்தவள்; இந்தக் கொடும்பாவி சமாசாரத்தைக் கேட்கிறது புண்ணியமா, புருஷார்த்தமா? பேசிய வாயை நெய்விட்டுச் சுத்திபண்ண வேண்டும், என்று நாராசத்தைக் காய்ச்சிக் காதிலே சொருகுவது போலச் சொல்லக் கேட்டால், அந்த வீட்டில் எடுத்தடி வையாமல், முன்னிட்ட காலைப் பின்னிட்டபடியே திரும்பிப் போய்ச் செத்ததிலே ஒன்றாகப் பாவித்துத் தலைமுழுகிவிட வேண்டுமேயல்லாமல், மறுபடி அந்தத் திசையை எட்டிப் பார்க்கலாமா என்னும்படி துன்மார்க்கியாயிராமல், அம்மம்ம! இந்தப் புண்ணியவதிக்கொப்பாக யாரைச் சொல்லலாம்? இவளுடைய நன்னடக்கை மற்றப் பெண்களுக்குத் தவஞ்செய்தாலும் வருமா? பெண்ணுக்கு மெல்லியென்றும், நல்லாளென்றும் சொல்லப்படும் பெயர் இவளுக்கே தக்கது! இவளோ, மாமியார் மாமனார் முதலிய சகலருக்கும் கண்ணுக்குக் கண்ணாயிருக்கின்றவள். இவள் பத்தரை மாற்றுத் தங்கம்! பதிவிரதா சிரோமணி! இலட்சுமிக்கும் இவளுக்கும் என்ன பேதம்? இவள்மேல் சற்றாவது தோஷஞ்சொல்லலாமா? இவள் தீண்டா நெருப்பு! தோஷஞ் சொன்னால் நா அழுகிப்போம்! இப்படிப்பட்ட பதவிசு நாங்கள் எங்கும் கண்டதில்லை! இவள் மழைபெய்யென்றால் பெய்யும்; வெயில் காயென்றால் காயும்; பொழுது விடியென்றால் விடியுமே! இவளைப் பெறும்படி நீங்கள் செய்த புண்ணியமே புண்ணியம்! என்று, செவியில் அமிர்தத்தைச் சொரிவது போலச் சொல்லக்கேட்டால் அப்பொழுது புத்ரா: சதகுணம் புத்திரீ என்றுநினைத்துச் சந்தோஷித்து அவர்கள் பெண்ணுக்கு மாமி வீட்டில் தாராளமாய்ப் பிரவேசிக்கும்படி அவள் நன்முறை தவறாது ஒழுகவேண்டும். ★★இல்லாளகத்திருக்க இல்லாள் அகத்திருக்க இல்லாத தொன்றில்லை-என்பதனால், ஒருவனுடைய மனைவியிடத்தில் நற்குண நற்செய்கைகள் உண்டாயிருந்தால், அம்மனையிடத்தில் ஒன்றும் இல்லாதிருந்தாலும் எல்லாம் உள்ளனவேயாம்! அவளிடத்தில் அவை இல்லாதிருந்தால் அங்கெல்லாம் இருப்பினும் ஒன்றுமில்லது போலாம். பெற்றாற் பெறிற்பெறுவர் பெண்டிர் பெருஞ்சிறப்பு புத்தேளிர் வாழும் உலகு.- என்பதனால், இம்மையிலே கணவனைப் பூசித்த பெண்டிர் மறுமையில் சுவர்க்கத்தில் தேவர்களால் பூசிக்கத்தக்க பெருஞ்சிறப்பு உடையவராவர். மேலும்,'சிறைகாக்குங் காப்பெவன் செய்யும் மகளிர் நிறைகாக்கும் காப்பே தலை.' - என்றிருத்தலால், பெண்கள் தங்கள் கற்பினால் காக்கும் காவலே காவலாவதன்றி, அவர்களைக் கணவர் சிறையினால் காக்குங் காவல் என்ன பயனைச்செய்யும்? 'அறைகாத்தான் பெண்டிழந்தான்' என்றுஞ் சொல்லப்படுகின்றது. விலைமகட்கு அழகுதன் மேனி மினுக்குதல்- என்பதனால், குலமகட்கு விரோதமென்று நினையாமல், ஜன்மாந்தர சுகிர்தமுண்டாயிருந்தால், தன் கணவன் கண்டுகளிக்கும்படி தன்னை விலையுயர்ந்த வஸ்திர பூஷணங்களால் அலங்கரித்துக் கொள்ளலாம். அவை இல்லாவிடில், 'இல்லையே!' என்று ஏங்கிச் சுமங்கலி தன் முகம் பாழடையவிடாமல், மஞ்சள் குங்குமமாவது முகத்தில் அணிய வேண்டும். "மண்ணாங்கட்டி மாப்பிள்ளைக்கு எருமுட்டை பணியாரம்' என்பதாகத் தாறுமாறாய்ச் செய்யாமல், காலமறிந்து கிரமமாகப் புருஷனுக்கு ஸ்நானானுஷ்டானுங்களுக்கு இடம்பண்ணி, வேளைக்கேற்ற பக்குவமான போஜன தாம்பூல வஸ்திராபூஷணாதிகளும் தடையில்லாது அமைக்க வேண்டும்.